Uenon puisto

Uenon puisto () on Tokion Taitōn erillisalueella sijaitseva puisto ja yksi Taitōn kaupunginosista. Se sijaitsee Taitōn länsiosassa Uenon rautatieaseman länsipuolella. Puisto on perustettu vuonna 1873, ja se onkin yksi kaupungin vanhimmista julkisista puistoalueista. Siihen kuuluu osa Uenon ylänköalueesta ja Shinobazun lampi. Alun perin Edo-kaudella puisto oli osa Kan’ei-jin temppelialuetta.

Uenon puisto on merkittävä turistikohde ja yksi Tokion suosituimmista kirsikankukkien katselupaikoista (hanami). Siellä sijaitsee monia museoita, kuten Tokion kansallismuseo, Japanin kansallinen länsimaisen taiteen museo ja Japanin kansallinen tiedemuseo, ja muun muassa Uenon eläintarha, Tokion kulttuuritalo ja Tokion taideyliopisto. Historiallisiin nähtävyyksiin kuuluvat Ueno Tōshō-gūn pyhäkkö ja Saigō Takamorin patsas.

Taitōn kaupunginosana Uenon puiston pinta-ala on 0,8 neliökilometriä, ja siellä on 195 asukasta (syyskuussa 2023). Kaupunginosan väestötiheys on siten noin 240 asukasta neliökilometrillä. Kaupunginosa ei jakaudu osa-alueisiin.

Historia 
Uenon puisto kuului alun perin Edo-kaudella eli 1600–1800-luvuilla Kan’ei-jin temppelin alueeseen. Kan’ei-ji oli Tokugawa-klaanin kotitemppeli ja yksi kaupungin vauraimmista temppeleistä. Meiji-restauraatiota seuranneessa Boshin-sisällissodassa temppeli kärsi pahoin. Saigō Takamori, jonka patsas seisoo puiston eteläosassa, oli yksi sen alueella käydyn Uenon taistelun kenraaleista. Sodan jälkeen temppelin alueesta muokattiin Asakusan puiston ohella toinen Japanin ensimmäisistä länsityylisistä puistosta. Se avattiin yleisölle lokakuussa 1873. Nykyisin Kan’ei-jin temppeli sijaitsee Uenon puiston luoteispuolella, ja sen alue on huomattavasti alkuperäistä suppeampi. Temppelin jäänteitä on säilynyt ympäri puistoa.

Vuonna 1875 Uenon puistoon lisättiin Shinobazun lammen alue. Jo pian avaamisensa jälkeen puistoon alettiin sijoittaa tärkeitä kulttuuri-instituutioita, mikä onkin yksi sen erityispiirteistä. Vuonna 1882 puiston alueelle perustettiin Uenon taidemuseo eli nykyinen Tokion kansallismuseo ja Uenon eläintarha. Niitä seurasivat Tokion taide- ja musiikkikoulut eli nykyinen Tokion taideyliopisto vuosina 1889–1890 ja Japanin keisarillinen kirjasto vuonna 1906. 1800-luvun lopulla puistossa järjestettiin myös kolme kansallista teollisuusnäyttelyä. 1900-luvun alkupuolelle saakka puisto oli Japanin keisarihuoneen omistuksessa, mutta se lahjoitettiin Tokion kaupungille vuonna 1924. Puiston virallinen nimi Ueno onshi kōen merkitseekin Uenon keisarillisen lahjoituksen puistoa.

Puistoalue 
Uenon puisto sijaitsee Musashinon ylänköön tai Yamanoten ylänköön kuuluvan Uenon ylänköalueen reunalla Uenon rautatieaseman länsipuolella. Ympäröivää maastoa korkeampana alueena ylänkö tunnetaan myös nimellä Ueno no yama, ’Uenon vuori’. Sen viereisellä alangolla puiston lounaisosassa levittäytyy Shinobazun lampi. Puistoalueen pinta-ala on noin 0,53 neliökilometriä.

Uenon puistoa ympäröiviä kaupunginosia ovat etelässä ja idässä Ueno, pohjoisessa Ueno-Sakuragi ja idässä Ikenohata.

Lähteet

Aiheesta muualla 

Tokio
Japanin puutarhat